11. Projektipalaveri, pöytäkirja
Aika:
Tiistai 15.4. 8.35-10.40
Paikka:
Jyväskylän yliopisto, AgoraC 421.1
Läsnäolijat:
Sampsa Lintunen	- puheenjohtaja
Teemu Vähä-Ruka	- sihteeri
Timo Ylönen
Tiina Pöyhönen
Jussi Mäkinen
Jukka-Pekka Santanen
Vesa Lappalainen
Eija Ihanainen      (saapui 8.45)
Käsitellyt asiat:
1.	Palaverin avaus ja ajankäyttövihkojen tarkistus
Puheenjohtaja avasi palaverin. Ajankäyttövihkot tarkistettiin ja hyväksyttiin.
2.	Edellisen palaverin pöytäkirjan tarkistus
Jukka-Pekka Santanen halusi tarkennusta muutamaan pöytäkirjan kohtaan: Kohta 5.1. käsitteli käyttäjien ryhmittelyä ja Santanen halusi tietää, mihin ratkaisuun asiassa on päädytty. Käyttäjien ryhmittelyssä päätettiin käyttää Korpin olemassa olevia ryhmiä. Kohdasta 5.2. hän huomautti, että olisiko radioryhmien ryhmittely vaaka- ja pystysuoraan helpompi toteuttaa niin, että molemmille olisi oma kysymystyyppi alasvetovalikossa. Asiasta ei päästy selkeään päätökseen, mutta päätettiin miettiä sitä myöhemmin.
Pöytäkirja hyväksyttiin sellaisenaan.
Päätös: Mietitään radiopainike- ja valintaruuturyhmien toteutusta
3.	Edellisen tehtävälistan tarkistus
Edellisessä palaverissa laaditun tehtävälistan kohdat koskivat pääasiassa luontityökalun parannuksia ja niistä oli suurin osa vielä toteuttamatta, tehtävät päätettiin siirtää ”ToDo”-listalle, eikä jatkaa niiden kierrättämistä pöytäkirjojen tehtävälistalla. Seuraavaan tehtävälistaan kuitenkin siirretään dokumenttien päivitys priorisoinnin mukaisiksi.
Päätös: Edellisen palaverin tehtävälistan tehtävät ToDo-listalle. Dokumentointi priorisoinnin mukaiseksi.
4.	Kyselyn luontityökalun tarkistelu
Luontityökaluun ei ollut tehty suuria muutoksia, mutta tarkistelussa tuli muutama uusi parannusehdotus:
•	Väliotsikon poiston yhteydessä poistetaan esikatselussa kysymysten väliin jäävä tyhjä tila.
•	Esikatselun ”raamit” joko poistetaan tai niiden rajaamaa aluetta kasvatetaan oikean sivun kokoiseksi.
•	Kysymykseen liitettävää lisätietoa varten pitäisi toteuttaa kommenttikenttä kysymyksen perään ja sen teksti voisi tulla näkyviin kyselyyn eri kirjasintyylillä kuin muissa kentissä.
•	Santanen mietti, onko tarvetta sille, että esim. radiopainikkeet voisivat olla kysymystekstin vasemmalla puolella, Lappalainen totesi, että tämä hoitunee edellä mainitulla kommenttikentällä.
•	Otsikolle ja kysymykselle lisätään www-osoitteen syöttämiseen tarkoitettu kenttä.
•	Metatietojen syöttöosio puuttuu vielä.
Päätös: Yllä olevat muutokset luontityökaluun. 
5.	Jatkokehitysnäkymät
Jatkokehitysmahdollisuuksista ja –suunnitelmista käytiin melko pitkä keskustelu, josta seuraavassa lyhyt yhteenveto:
Näillä näkymin sille, että joku projektiryhmästä jäisi jatkokehittämään sovellusta, ei ole mahdollisuutta rahoituksen puuttumisen vuoksi. Eija Ihanainen lupasi kuitenkin tiedustella asiaa Jari Rantamäeltä ja Antti Auerilta. Keskustelussa oltiin samaa mieltä siitä, että jatkokehityksessä yksi henkilö saisi tehtyä monen projektissa työskentelevän työt yksinään samassa ajassa. Lisäksi puhuttiin, että todennäköisesti sovellus jää tämän projektin osalta hiukan keskeneräiseksi, joten olisi melko välttämätöntä, että joku tai jotkut ryhmäläisistä jäävät kesäksi viimeistelemään sitä. Edellisen lisäksi toki sovelluksen analysointiosiota ja muita jatkokehitykseen jääviä osioita on jatkettava syksyllä seuraavan projektiryhmän voimin. Santasen mukaan uutta ryhmää ohjaamaan tarvitaan yksi tai kaksi ihmistä tästä ryhmästä.
Päätös: Ihanainen ottaa yhteyttä Jari Rantamäkeen ja Antti Aueriin jatkokehityksen tiimoilta.
6.	Toteutusongelmista
Lintunen oli edellisenä päivänä törmännyt pahoihin vaikeuksiin toteutusvälineenä käytettävän NetBeansin kanssa. Keskusteltiin miten projektin loppuaikana voitaisiin välttää törmääminen samantapaisiin ongelmiin. Lappalainen ehdotti, että toteutustyökalua käytettäisiin vain javapapujen editorina ja koodi kopioitaisiin kehityskoneelle ja käännettäisiin siellä, toinen mahdollisuus olisi tehdä pavuille oma testiohjelma, jonka voisi sijoittaa joko pavun sisään tai pitää erillisenä tiedostona. Jälkimmäisessä tapauksessa nimeämiskäytäntö pitäisi toimia hyvin, jotta pysytään perillä siitä, mikä tiedosto mihinkin papuun liittyy. Toisena ongelmana on ollut käyttäjätunnistuksen tahmaisuus. Asiasta otetaan yhteyttä Pauli Kujalaan ja kysytään voisiko kehityksen aikana käyttäjätunnistusta jotenkin kiertää. Päätettiin myös, että ryhmä pohtii ongelmia Jussi Mäkisen kanssa palaverin jälkeen.
Päätös: Otetaan yhteyttä Pauli Kujalaan testikoneen käyttäjätunnistuksesta. Ratkaistaan toteutusongelmat Jussi Mäkisen kanssa.
7.	Projektin tilanne
Santanen halusi omana kohtanaan käsiteltävän sitä, missä vaiheessa projektissa ollaan. Puheenjohtaja Lintunen tiivisti tällä hetkellä tekeillä olevat asiat seuraavasti:
Tietokanta: Toimii, mutta sitä luultavasti vielä muokataan.
TemplateHandler (eli kirjasto, jonka avulla saadaan SQL, Java ja HTML omiin tiedostoihin): Toimii, mutta on hieman keskeneräinen.
Luokkarakenne: Kyselyn luonnin luokkien toteutusta on aloitettu, mutta ohjausluokat ovat vasta suunnitteilla.
Käyttöliittymä: Kesken, mutta luontityökalun ulkoasu alkaa olla valmis. Toiminnallisuudessa on vielä hieman puutteita: Muun muassa käyttäjäryhmien määritykseen, metatietoihin, organisaatioon liittämiseen liittyvät seikat ovat pohtimatta. Lisäksi luontityökalusta puuttuu käyttöliittymä pankin käyttämiseen sekä vastaajan käyttöliittymä (vastaaminen/tulokset).
Päätettiin, että perjantaina 25.4. olisi valmiina luontityökalu, jolla pystyy toteuttamaan Lappalaisen Ohjelmointi-kurssin kyselyn.
Päätös: 25.4. luontityökalu ”valmis”.
8.	Muita asioita
Keskusteltiin mm. siitä, että kyselyihin vastaamista voitaisiin saada mielenkiintoisemmaksi sillä, että kyselyiden ulkoasu olisi miellyttävä. Lappalainen heitti idean siitä, että tämä toteutettaisiin css-tyylilomakkeilla, niin että käyttäjä itse voisi valita useammasta lomakevaihtoehdosta. Esikatselu tulisi näin ollen toteuttaa eri ikkunaan, jolloin tarvitaan javascriptiä päivittämään kysymysten luonnissa tehdyt muutokset. Selaimissa, jotka eivät tätä tue, esikatselu tulisi toteuttaa linkillä.
Santanen oli tarkastellut tietokannan rakennekaaviota ja antoi ryhmälle siitä tekemänsä palautteen. Hän kehotti myös tarkastamaan vaatimusmäärittelyn uusien vaatimusten ja priorisoinnin pohjalta.
Päätös: Mietitään tyylien toteutusta.
9.	Seuraava palaveri
Seuraava palaveri on keskiviikkona 30.4. klo 10-13 projektien kokoustilassa.
Liite: 11. projektipalaverissa laadittu tehtävälista

11. palaverissa laadittu tehtävälista
Ryhmän pitää:
•	Miettiä radiopainike- ja valintaruuturyhmien toteutusta.
•	Muuttaa dokumentointi priorisoinnin mukaiseksi.
•	Edellisen palaverin tehtävälistan tehtävät ToDo-listalle.
•	Tehdä kohdan 4 muutokset luomistyökaluun.
•	Ratkaista toteutusongelmat Jussi Mäkisen kanssa.
•	Ottaa yhteyttä Pauli Kujalaan testikoneen käyttäjätunnistuksesta.
•	Miettiä tyylien toteutusta.
•	25.4. luontityökalu valmis niin, että sillä voidaan toteuttaa Lappalaisen Ohjelmointi-kurssin kurssikysely.
Tilaajien pitää:
•	Ihanainen ottaa yhteyttä Jari Rantamäkeen ja Antti Aueriin jatkokehityksen tiimoilta.
Jukka-Pekka Santasen pitää:
•	Tiedottaa tiedekuntaan projektista